SELETUSKIRI

1. ETTEPANEKU TAUST

Ülevaade Samoa WTOga ühinemise tingimustest

I. SISSEJUHATUS

Maailma Kaubandusorganisatsiooni (WTO) liikmete ja Samoa vahelised läbirääkimised, mis käsitlevad Samoa WTOga ühinemise tingimusi, on jõudnud lõppjärku. Nimetatud läbirääkimised algasid pärast seda, kui Samoa esitas 1998. aastal liikmekssaamise taotluse, ning kestsid 13 aastat. Samoa ühinemistaotlust on uuritud kooskõlas suunistega, mis on kehtestatud WTO 10. detsembri 2002. aasta peanõukogu otsuses vähim arenenud riikide ühinemise kohta, ning enne seda, kui EL saab Samoa ühinemist toetada, peab valmima nõukogu otsus, millega kiidetakse heaks Samoa ühinemise tingimused.

Järgmisena on esitatud ühinemistingimuste kokkuvõte.

II. KOKKUVÕTE SAMOA WTO-GA ÜHINEMISE TINGIMUSTEST SEKTORITE KAUPA

Samoa keskmine lõplik seotud maksumäär on ligikaudu 21 %.

Lõplik keskmine seotud maksumäär erinevates tööstussektorites kõigub madalaimatest keskmistest näitajatest farmaatsiatoodete (13,5 %) ja kemikaalide (16 %) puhul kõrgeimate keskmiste näitajateni (30 %) jalatsite ja mänguasjade puhul.

Samoa tollitariifistiku 5 315 tariifireast üksnes 23 ei ulatu ühinemishetkeks keskmise seotud maksumäärani ning nende suhtes kohaldatakse rakendusperioodi. Rakendusperiood kestab 2017. aastani 16 tööstustoodete tariifirea puhul (kuullaagrid, navigatsiooniseadmed, jalgrattad) ning 2022. aastani 7 põllumajandustoodete tariifirea puhul (nisu, oder, närimiskumm).

Tariifide keskmised tasemed on Samoa kui vähim arenenud riigi staatust, selle majanduse väiksust ja haavatavust ning selle saarelist asukohta silmas pidades suhteliselt mõistlikud. Seni on ELil vähim arenenud riikide puhul olnud tavaks pidada selliseid tariifitasemeid mõistlikeks, kui tegemist on võrreldava suurusega majandustega. Samoa osaleb AKV riikide Vaikse ookeani rühma liikmena läbirääkimistel tervikliku majanduspartnerluslepingu üle.

Tööstuskaubad

- Muude kui põllumajandustoodete lõplik keskmine seotud maksumäär on 22,3 %.

- Enamikus tööstussektorites kohaldatakse alla 25 %st keskmist seotud tariifi, kuid mõne tariifirea puhul ulatub see 30 %ni.

- Kõrgeimaid keskmisi tariife kohaldatakse jalatsi- ja mänguasjasektoris (lõplikud seotud määrad on 30 %).

- Farmaatsiatoodete tariifiridade puhul kohaldatakse kõige madalama keskmise määraga tariife (13,5 %) ja keemiatoodete puhul kohaldatakse suhteliselt madalaid keskmisi tariife (16 %).

Põllumajandustooted

- Põllumajandussaaduste puhul on keskmine seotud tollimaksumäär 19,6%.

- Põllumajandussaaduste puhul kohaldatakse kõige kõrgemaid tariife šokolaadi, kohvi, tubaka ja lemmikloomatoidu (35 %) ning värskete köögiviljade ja kala suhtes (65 %). Teraviljade, näiteks nisu, odra ja riisi suhtes kohaldatavad tariifid jäävad vahemikku 10-15 %.

Teenused

Samoa erikohustuste loendiga teenuste valdkonnas võib rahule jääda, arvestades, et tegemist on ühe vähim arenenud riigiga. Samoa võtab näiteks turulepääsu ja võrdse kohtlemisega seotud riiklikud kohustused mitmesugustes teenustesektorites, mis hõlmavad kutseteenuseid, arvuti- ja teisi ettevõtlusteenuseid, sideteenuseid (kulleri- ja telekommunikatsiooniteenused), ehitus-, eraharidus-, keskkonna-, finants- (kindlustus- ja pangandusteenused) ja turismiteenuseid.

Ühinemisprotokolliga võetud kohustused

Ühinemisprotsessi viimases, mitmepoolses etapis püüdsid WTO liikmed koos tagada Samoa kaubandusseaduste ja -institutsioonide põhimõttelist vastavust WTO eeskirjadele ja kokkulepetele, pannes need kirja ühinemisprotokolli ja töörühma aruandesse. ELi seisukohast on eriti tähtsad järgmised küsimused:

Kauplemisõigused

Samoa on kinnitanud, et WTOga ühinemise kuupäevast alates on kaupadega kauplemise õigusega seotud siseriiklikud õigusnormid ning eelnimetatud õiguse alusel kohaldatavad tasud ja maksud täielikult kooskõlas tema kohustustega WTO ees. Esmajoones muudetakse Samoa alkoholi impordilitsentside süsteemi, mille alusel olid eelnevalt ühendatud impordi- ja turustamisõigus, ja kehtestatakse ajutised litsentsid, mis võimaldavad litsentsiomanikul ajutiselt importida ja müüa alkoholi, ning lahutatakse impordi- ja turustamisõigus.

Välisinvesteeringud

Samoa on tegelenud oma välisinvesteeringuseaduse läbivaatamisega. Samoa on kinnitanud, et WTOga ühinemise kuupäevast alates täidab ta WTO nõudeid, sealhulgas Samoa erikohustuste loendis teenuste valdkonnas sätestatud kohustusi eelkõige selles osas, mis on seotud majandustegevuse reserv- ja piiratud nimekirjadega vastavalt välisinvesteeringuseaduses sätestatule.

Tolliväärtuse määramine

WTOga ühinemise kuupäevaks on Samoa tolliväärtuse määramist käsitlevad õigusaktid ja kord viidud kooskõlla WTO tolliväärtuse määramist käsitlevate lepingutega.

Valdkonnad, kus taotletakse üleminekuperioodi

Riigisisesed maksud impordi suhtes: Samoa peab imporditavate ja siseriiklike esmatoodete maksustamise viima kooskõlla WTO sätetega (s.t. parandama kaupade ja teenuste käibemaksu seadust selles osas, mis puudutab kehtivat kaupade ja teenuste käibemaksu vabastust esmatoodete tootjatele, kelleks on alati väiketootjad, kes müüvad oma toodangut kohalikul turul) kolme aasta jooksul pärast ühinemist. Eelnimetatud perioodi lõpul peab Samoa esitama WTO peanõukogule aruande kõnealuse maksuvabastuse muutmise või tühistamise kohta. Üleminekuperioodil töötatakse välja kõige asjakohasem õigusreform, võttes arvesse Samoa siseriiklikku põllumajandussektorit, kaupade ja teenuste käibemaksu haldamise eest vastutava ministeeriumi halduspiiranguid ja eelnimetatud reformiga seotud poliitiliselt tundlikke küsimusi.

Intellektuaalomandi õigused: Samoa on ühinemiskuupäevaks võtnud vastu õigusaktid ja viinud oma intellektuaalomandi süsteemi kooskõlla TRIPS-lepinguga. Eelnimetatud õigusaktid viiakse täielikult ellu 2013. aasta juuliks.

III. SOOVITUS

Esitades Samoa WTOga ühinemise tingimused nõukogule heakskiitmiseks, on komisjon seisukohal, et nimetatud tingimused moodustavad tasakaalustatud, kuid samas ambitsioonika kogumi turu avamisega seotud kohustustest, mis toovad märkimisväärset kasu nii Samoale kui ka tema WTO partneritele.

2011/0331 (NLE)

Ettepanek:

NÕUKOGU OTSUS

millega määratakse kindlaks Euroopa Liidu seisukoht Maailma Kaubandusorganisatsiooni peanõukogus Samoa ühinemise kohta Maailma Kaubandusorganisatsiooniga

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 91, artikli 100 lõiget 2 ja artikli 207 lõike 4 esimest lõiku koostoimes artikli 218 lõikega 9,

võttes arvesse Euroopa Komisjoni ettepanekut

ning arvestades järgmist:

(1) 15. aprillil 1998. aastal esitas Samoa valitsus Maailma Kaubandusorganisatsiooni (WTO) asutamislepingu XII artikli kohaselt taotluse nimetatud lepinguga ühinemiseks.

(2) 15. juulil 1998. aastal moodustati Samoa ühinemisega tegelev töörühm, et jõuda kokkuleppele ühinemistingimuste osas, mis oleksid vastuvõetavad nii Samoale kui ka kõigile WTO liikmetele.

(3) Komisjon pidas liidu nimel läbirääkimisi mitmesuguste Samoa kohustuste üle seoses turu avamisega, et need rahuldaksid liidu nõudmisi ja vastaksid Samoa arengutasemele.

(4) Nimetatud kohustused on ära toodud Samoa WTOga ühinemise protokollis.

(5) Ühinemisel WTOga on eeldatavasti positiivne ja kestev mõju Samoa majandusreformidele ja jätkusuutlikule arengule.

(6) Seepärast tuleks ühinemisprotokoll heaks kiita.

(7) WTO asutamislepingu XII artiklis on sätestatud, et ühinemistingimustes lepivad kokku ühinev riik ja WTO ning WTO poolt kiidab ühinemistingimused heaks WTO ministrite konverents. WTO asutamislepingu IV artikli lõikes 2 on sätestatud, et ministrite konverentsi istungite vaheaegadel täidab selle ülesandeid peanõukogu.

(8) Seepärast tuleb määrata kindlaks liidu seisukoht WTOs, toimugu see siis kas WTO ministrite konverentsi või peanõukogu tasandil,

ON VASTU VÕTNUD KÄESOLEVA OTSUSE:

Ainus artikkel

1. Euroopa Liit võtab WTO asjaomases organis seisukoha, et Samoa ühinemine WTOga tuleb heaks kiita.

2. Käesolev otsus jõustub selle vastuvõtmise päeval.

(koht), (kuupäev),

Nõukogu nimel

eesistuja